മനുഷ്യാവകാശ കമ്മീഷന് സംസാരിച്ചു മാസങ്ങള് നീണ്ട തര്ക്കത്തിന് പരിഹാരം കല്പ്പറ്റ: മീനങ്ങാടി സ്വദേശികളായ അയല് വീട്ടുകാര് തമ്മില് ഏറെ നാളായി നിലനിന്നിരുന്ന തര്ക്കത്തിന് മനുഷ്യാവകാശ കമ്മീഷന് ഇടപെട്ടതോടെ പരിഹാരമായി. പരസ്പരം അകന്നും ശത്രുത കാണിച്ചും ക്ഷണികമായ ജീവിതത്തെ ദുരിതപൂര്ണമാക്കുന്നതിലുള്ള വ്യര്ത്ഥതയെ കുറിച്ച് മനുഷ്യാവകാശ കമ്മീഷന് ജുഡീഷ്യല് അംഗം കെ.ബൈജുനാഥ് പറഞ്ഞു മനസിലാക്കിയപ്പോള് മാസങ്ങളായി പൊലീസിന് മുമ്ബിലുള്ള വ്യവഹാരമാണ് അവസാനിച്ചത്. കല്പ്പറ്റ കളക്ടറേറ്റ് കോണ്ഫറന്സ് ഹാളില് നടന്ന മനുഷ്യാവകാശ കമ്മിഷന് സിറ്റിംഗിലാണ് ശാന്തകുമാരിയും എ.കെ.രാജുവും തമ്മിലുള്ള തര്ക്കം രമ്യമായി പരിഹരിച്ചത്. ശാന്തകുമാരിയാണ് പരാതി സമര്പ്പിച്ചത്. താന് മീനങ്ങാടി പൊലീസിനെ സമീപിച്ചിട്ട് ഫലമുണ്ടായില്ലെന്ന് പരാതിക്കാരി പറഞ്ഞു. കമ്മീഷന് മീനങ്ങാടി പൊലീസ് ഇന്സ്പെക്ടറില് നിന്ന് റിപ്പോര്ട്ട് വാങ്ങി. പരാതിക്കാരിയെയും അയല്ക്കാരനെയും സിറ്റിംഗില് ഹാജരാകാന് നിര്ദ്ദേശിച്ചു. ഇരുകക്ഷികളുമായി കമ്മീഷന് വിശദമായി സംസാരിച്ചു. തുടര്ന്ന് പരസ്പരം ശത്രുത വെടിഞ്ഞ് സമാധാനപരമായി ജീവിക്കാമെന്ന് ഇരുകക്ഷികളും കമ്മീഷന് വാക്കുനല്കി.